РЕГЛАМЕНТ (ЕС) 2018/1462 НА КОМИСИЯТА

от 28 септември 2018 година

за изменение на приложението към Регламент (ЕС) № 231/2012 за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета, по отношение на спецификациите на някои сорбитанови естери (E 491 сорбитан моностеарат, E 492 сорбитан тристеарат и E 495 сорбитан монопалмитат)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 14 от него,

като взе предвид Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), и по-специално член 7, параграф 5 от него,

като има предвид, че:

(1) С Регламент (ЕС) № 231/2012 на Комисията (3) се определят спецификациите на добавките в храните, включени в списъците в приложения II и III към Регламент (ЕО) № 1333/2008.

(2) Тези спецификации могат да бъдат актуализирани в съответствие с общата процедура, посочена в член 3, параграф 1 от Регламент (ЕО) № 1331/2008, по инициатива на Комисията или при постъпване на заявление.

(3) На 14 октомври 2014 г. беше подадено заявление за изменение на спецификациите на добавките в храните сорбитан моностеарат (E 491), сорбитан тристеарат (E 492) и сорбитан монопалмитат (E 495). На държавите членки беше предоставен достъп до заявлението в съответствие с член 4 от Регламент (ЕО) № 1331/2008.

(4) В настоящите спецификации на Съюза са определени диапазони на температури на втвърдяване (идентификационен параметър) за сорбитан моностеарат (E 491), сорбитан тристеарат (E 492) и сорбитан монопалмитат (E 495).

(5) Заявителят поиска да бъде премахнат от спецификациите на Съюза методът за идентифициране чрез диапазони на втвърдяване за сорбитан моностеарат (E 491), сорбитан тристеарат (E 492) и сорбитан монопалмитат (E 495), тъй като за него липсва ясна и обща методология и поради това не е оптималният метод за целта.

(6) В становището си от 5 май 2017 г. (4) Европейският орган за безопасност на храните („Органът“) заключи, че предложеното от заявителя изменение на спецификацията по отношение на премахването на идентификационния параметър „диапазон на втвърдяване“ за сорбитан моностеарат (E 491), сорбитан тристеарат (E 492) и сорбитан монопалмитат (E 495) не поражда опасения във връзка с безопасността.

(7) Органът заключи също така, че премахването на идентификационния параметър „диапазон на втвърдяване“ от спецификациите на Съюза би довело до по-ограничено характеризиране на различните сорбитанови естери на наситени мастни киселини и че посоченият идентификационен параметър може да да бъде заменен с друг. Органът отбеляза, че от всички налични аналитични методи изглежда, че анализът чрез газова хроматография предоставя най-прецизни и надеждни резултати и е подходящ за целите на контрола на храните.

(8) Поради това е целесъобразно да се изменят спецификациите на Съюза, като се премахне идентификационният параметър „диапазон на втвърдяване“, използван за добавките в храните сорбитан моностеарат (E491), сорбитан тристеарат (E492) и сорбитан монопалмитат (E495), и се замени с „Изпитване за идентификация — чрез киселинност, йодно число, газова хроматография“.

(9) Поради това приложението към Регламент (ЕС) № 231/2012 следва да бъде съответно изменено.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент (ЕС) № 231/2012 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 28 септември 2018 година. За Комисията Председател Jean-Claude JUNCKER

(1) ОВ L 354, 31.12.2008 г., стр. 16.

(2) ОВ L 354, 31.12.2008 г., стр. 1.

(3) Регламент (ЕС) № 231/2012 на Комисията от 9 март 2012 г. за определяне на спецификации на добавките в храните, включени в списъците в приложения II и III към Регламент (ЕО) № 1333/2008 на Европейския парламент и на Съвета (ОВ L 83, 22.3.2012 г., стр. 1).

(4) EFSA ANS Panel (EFSA Panel on Food Additives and Nutrient Sources added to food) [Експертна група на ЕОБХ по добавки в храните и източници на хранителни вещества, добавени към храните], 2017 г. Научно становище относно повторната оценка на сорбитан моностеарат (E 491), сорбитан тристеарат (E 492), сорбитан монолаурат (Е 493), сорбитан моноолеат (Е 494) и сорбитан монопалмитат (E 495), когато се използват като добавки в храните. EFSA Journal (Бюлетин на ЕОБХ) 2017;15(5):4788, 56 стр. https://doi.org/10.2903/j.efsa.2017.4788